‘VVV’ in Oos-Kaap gewaarArgieffoto van ‘n vliegtuig se kajuit. Foto: flyingmag.com ŉ Kaptein van ŉ Boeing 737-vragvliegtuig en sy medevlieër het die gemeenskap aan die kopkrap nadat hulle ŉ vermeende vreemde vlieënde voorwerp (VVV) Maandagaand naby Jeffreysbaai in die Oos-Kaap opgemerk en aangemeld het. Volgens Craig Lambinon, woordvoerder van die Nasionale Seereddingsinstituut (NSRI), was die vragvliegtuig omstreeks 21:30 van die Kaapstadse Internasionale Lughawe onderweg na die Port Elizabeth-lughawe toe hulle ŉ “groenerige” voorwerp vanuit die kajuit opgemerk en by die lugverkeerbeheersentrum by die Port Elizabeth-lughawe aangemeld het. Lambinon het gesê die voorval het ongeveer 10 seemyl oor die see buite Jeffreysbaai plaasgevind teen ŉ hoogte van 3 000 voet (1 000 meter). “Hulle het aangemeld dat die voorwerp, wat groen voorgekom het, verby die kajuit in hoogte toegeneem het. Die voorwerp het sowat 1 000 voet (300 meter) bo hulle in die wolke bereik voordat dit teen ŉ hoë spoed terug grond toe is,” het Lambinon gesê. Die NSRI in Port-Elizabeth is deur die beheersentrum versoek om op die uitkyk te wees vir ŉ vliegtuig of vaartuig wat moontlik in die moeilikheid kon wees. Bemanning van die NSRI in Jeffreysbaai is daarvan in kennis gestel en het die gebied die hele aand gefynkam. Die groen voorwerp is egter nie weer opgemerk nie en geen vliegtuig of vaartuig is as vermis aangemeld nie. Tot dusver is daar ook niemand in die omgewing as vermis aangemeld nie. “Daar is aanvanklik gedink dat die voorwerp dalk ŉ groen 1 000 voet-valskermfakkel was, maar dit is onwaarskynlik omdat dié fakkels nie hoogtes bo 300 meter kan bereik nie. Geen verdere berigte of waarnemings is intussen van die voorwerp ontvang nie en die voorval bly ŉ raaisel.”